Beyonce va Jay Z $95 million mablag‘i bilan eng badavlat juftlik deb e’lon qilindi

“Forbes” jurnali tomonidan har yili tuziladigan eng badavlat taniqli juftliklar reytingida xonanda Beyonse Noulz va uning turmush o‘rtog‘i, repper ustasi Jay Z (haqiqiy ismi – Shon Kori Karter) birinchi pog‘onani egalladi.

 Beyonse va Jay Z
Nashrning hisobi bo‘yicha, yil davomida  bu ikki yulduz birgalikda 95 million dollar atrofida daromad ko‘rgan. Oilaviy budjetning ortishiga Beyonsening gastrol safarlari va Jay Z albomining omadli sotuvi sabab bo‘ldi. Juftlik faqat shou-biznes bilan shug‘ullanibgina qolmay, shaxsiy qiziqishlariga ham vaqt ajratadi. Latofatli xonanda Beyonse o‘zining kiyim-kechak va parfyumeriyalarini yaratgan bo‘lsa, Jay Z sport agentligini ishga tushirdi.
Reytingning ikkinchi pog‘onasini go‘zal model Jizel Bundxen va Amerika futboli o‘yinchisi Tom Bredi 80 million dollarlik mablag‘ bilan egallab turibdi. Bu juftlikning umumiy daromadida Tom Brediga nisbatan rafiqasining hissasi katta. Uning daromadi futbolchinikiga nisbatan to‘rt million dollarga ortiq.

 Jizel Bundxen va Tom Bredi
Uchinchi o‘ringa 50 million dollar mablag‘ bilan Gollivudning kelishgan juftligi Bred Pitt hamda Anjelina Joli munosib ko‘rildi. “Forbes” qayd etishicha, taniqli aktyorlar asosiy daromadini film gonorarlari tashkil etadi. Bred Pitt “Chanel No. 5” atiri reklamasida suratga tushib, 7 million dollar olgani oila budjetiga ancha foyda keltirdi.

 Bred Pitt hamda Anjelina Joli
Shuningdek, eng boy mashhur juftliklar beshtaligiga aktyor Eshton Katcher va Mila Kunis (35 million dollar daromad bilan), repper Kanye Uest va Kim Kardashyan (30 million dollar daromad bilan) ham kiritilgan.